നിഥിനയുടെ പോസ്റ്റുമോര്ട്ടം റിപ്പോര്ട്ട് പുറത്ത്: മരണം കഴുത്തിലെ രക്തധമനികള് മുറിഞ്ഞ്, രക്തം വാര്ന്ന് കോട്ടയം: പാലാ സെന്റ് തോമസ് കോളജില് സഹപാഠിയുടെ കുത്തേറ്റ് ദാരുണമായി കൊല്ലപ്പെട്ട നിഥിനയുടെ കഴുത്തില് ആഴത്തിലും വീതിയിലുമുള്ള മുറിവുണ്ടായിരുന്നുവെന്ന് പോസ്റ്റ്മോര്ട്ടത്തില് പ്രാഥമിക നിഗമനം. രക്തധമനികള് മുറിഞ്ഞുപോയിരുന്നു. രക്തം വാര്ന്നതാണ് മരണകാരണമെന്നും റിപ്പോര്ട്ടില് പറയുന്നു. ചേര്ത്തുപിടിച്ച് കഴുത്തറുത്തതിനാലാണ് ആഴത്തിലുള്ള മുറിവുണ്ടായതും അമിത രക്തസ്രാവമുണ്ടായതുമെന്ന് പോസ്റ്റ്മോര്ട്ടം നടത്തിയ ഫോറന്സിക് സര്ജന്മാരുടെ തലവന് വ്യക്തമാക്കി. ശനിയാഴ്ച രാവിലെ കോട്ടയം മെഡിക്കല് കോളജ് ആശുപത്രിയിലാണ് നിഥിനാ മോളുടെ മൃതദേഹം പോസ്റ്റ്മോര്ട്ടം ചെയ്തത്. നിഥിനയെ കൊലപ്പെടുത്തിയ സംഭവം ആസൂത്രിതമെന്നാണ് പോലിസിന്റെ നിഗമനം. പ്രണയ നൈരാശ്യത്തെത്തുടര്ന്ന് കൊല നടത്തിയെന്നാണ് പ്രതി അഭിഷേക് നേരത്തെ പോലിസിന് മൊഴി നല്കിയിരുന്നത്. നിഥിനയെ കൊലപ്പെടുത്താന് പുതിയ ബ്ലേഡ് വാങ്ങിയതായി പ്രതി അഭിഷേക് മൊഴി നല്കി. ഒരാഴ്ച മുമ്ബ് കൂത്താട്ടുകുളത്തെ കടയില്നിന്നാണ് ബ്ലേഡ് വാങ്ങിയത്.